WTI รีบาวด์ 2% รับข่าวสหรัฐ-รัสเซียเห็นพ้องพยุงราคาน้ำมัน
WTI รีบาวด์ 2% รับข่าวสหรัฐ-รัสเซียเห็นพ้องพยุงราคาน้ำมัน
1 เม.ย. 2563

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (31 มี.ค.) หลังจากจีนเปิดเผยรายงานดัชนีผู้จัดการฝ่ายจัดซื้อ (PMI) ภาคการผลิตที่พุ่งขึ้นอย่างแข็งแกร่งในเดือนมี.ค. นอกจากนี้ ราคาน้ำมันยังได้ปัจจัยหนุนจากข่าวผู้นำสหรัฐและรัสเซียเห็นพ้องกันในการจัดการเจรจาเพื่อรักษาเสถียรภาพของตลาดน้ำมัน
สัญญาน้ำมันดิบ WTI ส่งมอบเดือนพ.ค. เพิ่มขึ้น 39 เซนต์ หรือ 1.9% ปิดที่ 20.48 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง 2 เซนต์ หรือ 0.09% ปิดที่ 22.74 ดอลลาร์/บาร์เรล
สัญญาน้ำมันดิบ WTI ดีดตัวขึ้นหลังจากสำนักงานสถิติแห่งชาติจีน (NBS) รายงานเมื่อวานนี้ว่า ดัชนีผู้จัดการฝ่ายจัดซื้อ (PMI) ภาคการผลิตเดือนมี.ค.พุ่งขึ้นแตะระดับ 52 จากระดับ 35.7 ในเดือนก.พ. โดยดัชนีที่เคลื่อนไหวสูงกว่าระดับ 50 บ่งชี้ว่าภาคการผลิตของจีนอยู่ในภาวะขยายตัว
ขณะที่ดัชนี PMI ภาคบริการเดือนมี.ค.ของจีนพุ่งขึ้นแตะระดับ 52.3 จากระดับ 29.6 ในเดือนก.พ. ซึ่งดัชนี PMI ที่เคลื่อนไหวเหนือระดับ 50 บ่งชี้ว่าภาคบริการของจีนยังคงมีการขยายตัวเช่นกัน
นอกจากนี้ ราคาน้ำมันยังได้รับปัจจัยหนุนหลังจากทำเนียบเครมลินแถลงว่า ประธานาธิบดีโดนัลด์ ทรัมป์ ผู้นำสหรัฐ และประธานาธิบดีวลาดิเมียร์ ปูติน ผู้นำรัสเซีย เห็นพ้องกันในการจัดการเจรจาเพื่อรักษาเสถียรภาพของตลาดน้ำมัน
ทั้งนี้ เจ้าหน้าที่ด้านพลังงานของทั้งสองประเทศจะจัดการเจรจาเกี่ยวกับภาวะตลาดน้ำมัน หลังจากราคาดิ่งลงแตะระดับต่ำสุดรอบ 18 ปีเมื่อวันจันทร์ ท่ามกลางความวิตกที่ว่าการแพร่ระบาดของไวรัสโควิด-19 จะส่งผลให้เศรษฐกิจโลกประสบภาวะถดถอย ซึ่งจะกระทบต่ออุปสงค์น้ำมัน
อย่างไรก็ดี หากพิจารณาภาพรวมตลอดเดือนมี.ค. สัญญาน้ำมันดิบ WTI ร่วงลง 54.2% ซึ่งเป็นการร่วงลงในระยะเวลาหนึ่งเดือนที่รุนแรงที่สุดนับตั้งแต่เดือนต.ค. 2551 และหากพิจารณาตลอดทั้งไตรมาส 1/2563 สัญญาน้ำมันดิบ WTI ดิ่งลง 66.5% ซึ่งเป็นการร่วงลงรายไตรมาสที่หนักสุดนับตั้งแต่เดือนมี.ค. 2526
ส่วนสัญญาน้ำมันดิบเบรนท์ร่วงลง 55% เมื่อพิจารณาภาพรวมตลอดเดือนมี.ค. และร่วงลง 65.6% เมื่อพิจารณาตลอดไตรมาส 1/2563 ซึ่งเป็นการร่วงลงหนักสุดนับตั้งแต่เดือนมิ.ย. 2531
ด้านนักลงทุนจับตาการรายงานสต็อกน้ำมันรายสัปดาห์ของสหรัฐ โดยสำนักงานสารสนเทศด้านพลังงานสหรัฐ (EIA) มีกำหนดเปิดเผยข้อมูลดังกล่าวในวันนี้ เวลา 21.30 น.ตามเวลาไทย ขณะที่นักวิเคราะห์ในโพลล์สำรวจของเอสแอนด์พี โกลบอล แพลทส์ คาดการณ์ว่า สต็อกน้ำมันดิบของสหรัฐจะเพิ่มขึ้น 4.6 ล้านบาร์เรลในสัปดาห์ที่สิ้นสุดวันที่ 27 มี.ค.